北馬其頓

舊名馬其頓共和國，係位於東南歐嘅巴爾幹半島南部嘅內陸國，東臨保加利亞，北臨塞爾維亞，西臨阿爾巴尼亞，南臨希臘。從南斯拉夫獨立時，開初佢定國名做馬其頓，但希臘極其反對呢個國名，所以同希臘就國名問題糾紛咗好耐，喺糾紛期間，世界上絕大多數國家以及聯合國等國際組織都暫時叫佢做前南斯拉夫馬其頓共和國。直到2019年2月正式改國名做北馬其頓，先至平息咗糾紛。

北馬其頓先前係南斯拉夫嘅一部份，依家嘅首都同主要城市係斯科普里。自獨立以來，北馬其頓由於國名問題同希臘發生爭端，因為希臘反對而加入唔到歐盟同北約。2018年6月12號，兩國政府達成初步協議，改國名做「北馬其頓共和國」。雖然喺2018年秋季嘅公投達唔到投票門檻，但改名得到馬其頓國會同埋希臘國會通過，2019年2月12號馬其頓共和國改名為北馬其頓共和國。之後北馬其頓政府就開始準備加入北約，北約各國批准北馬其頓加入嘅程序用咗大約一年完成。2020年3月27號，北馬其頓正式加入北約。